Шанхай_Мастэрс_(снукер)
Напярэдадні турніру
У 1979 годзе ў індыйскам горадзе Бамбеі (цяперашні Мумбаі) прайшло два першых снукерных першынства на тэрыторыі Азіі з удзелам прафесійных ігракоў — Bombay International. З 1983 года запрашальныя турніры пачалі з'яўляцца ў краінах усходняй Азіі: Тайландзе, Ганконгу, Малайзіі, Сінгапуры. У іх прымалі ўдзел лепшыя снукерысты з Вялікабрытаніі і мясцовыя аматары. У верасні 1986 года ў Шанхаі прайшоў першы прафесійны снукерны турнір на тэрыторыі Кітая — Кітай Мастэрс (China Masters 1986). Турнір меў статус запрашальнага, і ў ім прынялі ўдзел лідар сусветнага рэйтынгу і фіналіст чэмпіянату свету 1986 Стыў Дэвіс, трэці нумар афіцыйнага рэйтынгу Дэніс Тэйлар з Паўночнай Ірландыі, чвэрцьфіналіст чэмпіянату Вялікабрытаніі 1985 года і чэмпіянату свету 1986 года Тэры Грыфітс з Уэльса, а таксама кітайскія аматары Сун Лунь Пак і Цзун Чунь Хун і аматар з Сінгапура Лім Кун Гуань. У фінале турніру Стыў Дэвіс перайграў Тэры Грыфітса з лікам 3:0, а з азіятскіх ігракоў толькі Сун Лунь Пак здолеў выйграць фрэйм у матчы супраць Грыфітса. З 1987 па 1992 год (з перапынкам у 1989 годзе) у Пекіне штогод стаў праходзіць запрашальны турнір Kent Cup (у 1992 годзе — Kent Classic), удзельнікамі якога былі Стыў Дэвіс, Джымі Уайт, Вілі Торн, Алекс Хігінс, Джон Пэрат і іншыя вядомыя снукерысты. У жніўні 1989 года ў Азіі прайшлі першыя рэйтынгавыя турніры — адкрыты чэмпіянат Ганконга і адкрыты чэмпіянат Азіі ў Тайландзе, пераможцамі якіх сталі Майк Халет і Стывен Хендры адпаведна. Праз год, у кастрычніку і лістападзе 1990 года, адкрыты чэмпіянат Азіі праходзіў у кітайскім горадзе Гуанчжоу і стаў першым рэйтынгавым турнірам, які праходзіў на тэрыторыі Кітая. Фармат спаборніцтва не прадугледжваў удзел аматараў, і таму кітайскіх ігракоў на ім не было. Адзіным азіятам на турніры быў прфесіянал з Ганконга Фрэнкі Чань, які дайшоў да 1/8 фіналу чэмпіянату. У фінальным матчы шатландзец Стывен Хендры перамог Дэніса Тэйлара з лікам 9:3 і ў другі раз запар стаў пераможцам адкрытага чэмпіянату Азіі. Пад канец 1990-х у Гуанчжоу прайшло некалькі запрашальных турніраў, пераможцамі якіх сталі Стыў Дэвіс, Роні О’Саліван і Тоні Драга, а ў 1997 годзе ў Пекіне быў заснаваны турнір China International, які пазней быў перайменваны ў адкрыты чэмпіянат Кітая і тройчы праходзіў у Шанхаі. У 1999 годзе турнір атрымаў статус рэйтынгавага, стаўшы першым штогадовым рэйтынгавым спаборніцтвам у Кітаі. Адкрыты чэмпіянат Кітая ўключаў у сябе папярэдні ўайлдкард раўнд, дзе мясцовыя аматары гулялі супраць прафесійных гульцоў за права трапіць у асноўную сетку першынства, і ўжо на China International 1999 кітаец Пан Вэйго, які пазней стаў прафесіяналам, перайграў Пітэра Лайнса ў уайлдкард раўндзе і выйшаў у 1/16 фіналу турніру. У 2005 годзе 18-гадовы Дзін Цзюньхуэй з Кітая, які атрымаў уайлдкард ад арганізатараў, выйграў шэсць паядынкаў у рамках адкрытага чэмпіянату Кітая, уключаючы фінальны матч супраць сяміразовага чэмпіёну свету Стывена Хендры, і стаў першым пераможцам рэйтынгавага турніру з Кітая і самым маладым пераможцам рэйтынгавага турніру пасля Роні О’Салівана, які перамог на чэмпіянаце Вялікабрытаніі 1993 года ва ўзросце 17 гадоў. Гэтая перамога стала штуршком для папулярызацыі снукера сярод кітайскага насельніцтва, што пазней прывяло да з'яўлення шматлікіх прафесійных снукерыстаў з Кітая.